

**РЕПУБЛИКА СРБИЈА**

**ГРАД НИШ**

 **ГРАДСКА ОПШТИНА ПАЛИЛУЛA**

 **УПРАВА**

Датум: 13.11.2024.године

Ниш, ул. Бранка Радичевић број 1

Тел:018/290-600 и тел.факс 018/290-604

 Извештај

о спроведеној Јавној расправи о Нацрту одлуке о буџету за 2025.годину

На Јавној расправи одржаној 12.11.2024 године у сали Нишког културног центра у Нишу, у периоду од 12:00 до 14:00 сати, презентован је Нацрт одлуке о буџету за 2025. годину кроз „Грађански водич кроз буџет“. И поред благовременог Јавног позива упућеног грађанима путем наше веб странице, друштвених мрежа и два лед екрана (од којих се један налази на Палилулској пијаци на локацији угла улица Божидарчева и Епископска која је једна од најпрометнијих саобраћајница наше општине а други на самој згради општине Палилула у улици Бранка Радичевића 1 ) интересовање грађана за учествовање у креирању најважнијег документа је изостало. Поред председника општине и запослених у Градској општини Палилула јавној расправи присуствовало је троје наших суграђана.

Нацрт буџета о коме се расправљало утврђен је у износу од 200.551.410,00 динара.

Овим Нацртом предвиђено је да укупни приходи и примања буду 198.551.410.00 динара, и да се у наредној години може рачунати и на 2,000,000.00 динара пренетих а не утрошених средстава из ове године.

Шеф одсека за финансије Иван Драгишић образложио је детаљније који су приходи који се сливају у општински буџет и у ком износу а затим предочио окупљенима да се на расходовној страни буџета планира извршење и према програмској класификацији. Планирано је извршење буџета кроз програм „Комуналне делатности“ у износу од 6,300,000 динара, програм Локални економски развој у износу од 1,000,000 динара, програм Пољопривреда и рурални развој у износу од 3,000,000.00 динара, програм Предшколско васпитање и образовање у износу од 1,000,000.00 динара, програм Основно образовање и васпитање у износу од 1,000,000.00 динара, програм „Социјалне и дечије заштите“ у износу од 4,000,000 динара , програм „Развој културе и информисања“ у износу од 3,500,000 динара, програм „Развој спорта и омладине“ у износу од 9,550,000 динара, програм „Локална самоуправа“ у износу од 102,331,410.00 динара и програм „Политички систем локалне самоуправе“ у износу од 68,870,000.00 динара.

Полазна тачка за израду нацрта Одлуке о буџету били су реализовани приходи и расходи у периоду од јануара до августа 2024.године.

Присутни су били упознати да је у поступку креирања Нацрта одлуке о буџету, на меил адресе које су наведене у позиву грађанима, нико није послао ниједан предлог.

Након излагања шефа одсека за финансије Ивана Драгишића за реч су се јављали учесници у јавној расправи.

За реч се јавио одборник Скупштине ГО Палилула, Александар Живадиновић који је истакао да сматра да је сада прилика да се интервенише у делу који се тиче средстава која се одвајају за развој пољопривреде и села и да ГО Палилула треба да преузме иницијативу када се ради о пројектима и фондовима везаних за ту област, а затим поменуо позиције које се односе на образовање и да сматра да тај износ може да се коригује.

Шеф одсека за финансије Иван Драгишић је одговорио и објаснио како се нешто планира буџетом и да када се ради о аплицирању кроз фондове за то је потребан готов пројекат чија израда траје минимум две буџетске године, а да када се ради о повећању за школе и вртиће објаснио је да је оквир буџета ограничен упутством које је прописало Министарство и јасно је дефинисано у делу како се буџет може пројектовати и да је по њему ово најреалније и да када се да предлог да се нешто увећа мора да се да предлог шта треба смањити у оквиру тога.

У расправу се укључио и председник ГО Палилула, Братислав Вучковић који је објаснио како се помаже школама и на који начин, а када се ради о области пољопривреде истакао је да не могу да се предвиде средства нити аплицира, а затим упознао присутне са својом идејом за један пројекат која није реализован јер није добијена сагласност а односи се на депоније као и да се чека одобрење за пар пројеката које је образложио.

У расправи на тему сређивања парка Бубањ учествовали су одборник Александар Живадиновић и председник ГО Палилула, Братислав Вучковић и констатовано је да је између осталог најбитније поред осветљења, обезбеђење парка и да је неопходно укључити и невладин сектор и имати добар пројекат.

Тема расправе биле су и стамбене заједнице које нису обухваћене буџетом и проблем који се јавља када се ради о старим зградама са малим бројем станова где је тешко сакупити новац за одржавање и расправљало се да ли постоји правни основ и начин за помоћ таквим стамбеним заједницама.

 Након излагања учесника у јавној расправи и завршне речи председника општине Братислава Вучковића, јавна расправа је окончана у 13 сати и 30 минута.